Vålerenga Fotball i 2020

**[[Vålerenga Fotball]]** spilte i 2020-sesongen sin 19. sesong på rad i Eliteserien. Det var Dag-Eilev Fagermo sin første sesong som hovedtrener. Vålerenga kom fra en 10.-plass i Eliteserien i 2019. 

## Vålerenga i 2020-sesongen

Til tross for en svak høst i 2019, fikk Ronny Deila forlenget kontrakten som hovedtrener i desember 2019. Men allerede 6. januar ble det klart at Deila forlot Vålerenga for å ta over New York City FC. Assistenttrenerne Haakon Lunov og Johannes Moesgaard ble satt til å lede laget til ny trener ble ansatt. Lunov uttrykte ved flere anledninger tydelig at han ønsket jobben som hovedtrener. Også en rekke andre profiler lanserte sitt kandidatur og ble sett på som aktuelle til jobben.

31. januar ble Dag-Eilev Fagermo presentert som Vålerengas nye hovedtrener, og skrev under på en tre år lang kontrakt. Få timer etter pressekonferansen reiste Fagermo sammen med laget til treningsleir i Portugal. 12. februar ble det kjent at Haakon Lunov, som ønsket å bli hovedtrener, var enig med klubben om å avslutte arbeidsforholdet. 27. februar ble det kjent at også Johannes Moesgaard forlot klubben. I mellomtiden hadde Fagermo hentet Kenneth Dokken som sin nye assistenttrener.

Blant de avgjørende grunnene til at Fagermo ble ansatt som hovedtrener, var at han har vist at han kan utvikle en ung og spennende spillerstall, og at han har vist at han kan oppnå resultater med unge spillere. Gjennom vinteren kom de første tegnene på det da 19 år gamle Osame Sahraoui ble hentet opp på A-laget og fikk mye spilletid. Fagermo utnevnte også tidlig 19 år gamle Kristoffer Klaesson som førstekeeper.

12. mars ble all toppfotballaktivitet stoppet, i første omgang til 15. april grunnet Koronapandemien. Samtidig ble seriestarten i Eliteserien utsatt til i mai. Etter hvert bestemte regjeringen å forby alle idrettsarrangement frem til 15. juni, for å hindre smittespredning av koronaviruset. 7. mai kom beskjeden om at man kunne begynne å trene med kontakt igjen, og at Eliteserien kunne starte 16. juni. 4. april reiste Vålerenga til Mjøndalen for å spille første treningskamp etter avbrekket på tre måneder.

16. juni var det omsider seriestart, dog med publikumsrestriksjoner på maks 200 tilskuere. Vålerenga sesongdebuterte borte mot Sarpsborg 08, en kamp som endte med seier 1–0 etter scoring av Aron Dønnum. Grunnet at Eliteserien ble utsatt, ble det et tett og hektisk kampprogram i starten med to kamper i uka. Seieren mot Sarpsborg ble etterfulgt med uavgjort mot Stabæk, og stortap borte mot Odd. I den siste kampen i juni ble det seier hjemme mot Viking. I juli ble det tydelig at Vålerenga kom til å bli et vanskelig lag å slå. Tre seiere og tre uavgjorte kamper, før det ble stortap borte mot Molde i slutten av måneden.

August startet med seier borte mot Brann for Vålerenga i den 12. serierunden, før den suverene serielederen Bodø/Glimt ventet på hjemmebane runden etter. Kampen endte 2–2, og Vålerenga ble det andre laget som påførte Bodø/Glimt poengtap denne sesongen. 28. august ble det klart at Vidar Örn Kjartansson hadde signert for klubben igjen. Den islandske spissen som ble toppscorer i Eliteserien 2014, signerte en kontrakt ut 2023. Kort tid etter ble også Henrik Bjørdal signert fra belgiske Zulte Waregem. Begge skulle få sin debut i hjemmekampen mot Brann, den 13. september. Det ble en drømmedebut og Kjartansson brukte kun 14 minutter på å score sitt første mål tilbake i Vålerenga. Med to raske mål til, sørget han for hat-trick på ni minutter og Vålerenga vant til slutt 5–1. Med nytt mål fra Kjartansson kampen etter, og seier 2–1 mot Molde, begynte Vålerenga å se ut som et lag som kunne ta medalje. I september kom også beskjeden om at NM for menn ble avlyst, noe som betydde at fjerdeplassen i serien ville gi europacupplass.

I den 19. serierunden ble det 0–2-tap borte mot Bodø/Glimt, men det skulle vise seg å bli det siste tapet i 2020 for Vålerenga. Kampen i Bodø ble fulgt opp med seier 4–1 hjemme mot Mjøndalen, og 3–0 borte mot Sandefjord i oktober. Dermed inntok Vålerenga fjerdeplassen som ville gi europacup året etter. Uavgjort hjemme mot Kristiansund i den 22. serierunden ble fulgt opp av seier borte mot Strømsgodset, og hjemme mot Odd. Etter landslagspausen i november gikk Vålerenga inn i en periode med tre 1–1-kamper på rad mot Aalesund, Sarpsborg 08 og Stabæk.

I den 28. serierunden ventet Rosenborg på hjemmebane, i en kamp som kunne bli avgjørende i medaljestriden. Vålerenga vant 1–0 og tok grep om bronseplassen. I den nest siste serierunden ble det uavgjort borte mot Viking, før Start ventet i serieavslutningen. Den siste serierunden ble utsatt fra 19. til 22. desember etter et koronasmittetilfelle i troppen til Odd. Det tok ikke lang tid før spenningen i medaljekampen var over i den siste serierunden, etter 30 minutter ledet Vålerenga 3–0 mot Start. Kampen endte til slutt med seier 4–0 og Vålerenga mottok sine første medaljer på ti år foran 200 tilskuere på Intility Arena.

## Tropp

### Utlånte spillere

## Overganger
### Vinter / Vår

**Inn:**

**Ut:** 

### Høst

**Inn:**

**Ut:** 

## Støtteapparat

## Treningskamper

## Eliteserien

### Terminliste

## Norgesmesterskapet 2020
Norgesmesterskapet 2020 ble avlyst grunnet Koronapandemien.

## Individuell statistikk

## Vålerenga 2
Vålerenga 2 spilte i 2020 i 2. divisjon avdeling 1. Laget ble ledet av Tommy Berntsen.

### Tabell

### Terminliste

## Referanser